b'\n_START_ARTICLE_\nStanovanjski zakon (1991)\n_START_PARAGRAPH_\nStanovanjski zakon iz leta 1991, poznan tudi kot Jazbin\xc5\xa1kov zakon, je slovenski zakon s podro\xc4\x8dja dolo\xc4\x8danja postopkov in razmerij v ve\xc4\x8dstanovanjskih hi\xc5\xa1ah in stanovanj v dru\xc5\xbebeni lasti. Poleg sistemskega urejanja podro\xc4\x8dja je vseboval tudi na\xc4\x8dine in pogoje za privatizacijo stanovanj, ki so bila do takrat v dru\xc5\xbebeni lasti. Na osnovi tega zakona so najemniki v dru\xc5\xbebenih stanovanjih lahko pod relativno zelo ugodnimi pogoji z odkupom pridobili lastninsko pravico nad stanovanji, v katerih so bili do tedaj imetniki stanovanjske pravice, najem je bil le tehni\xc4\x8dna artikulacija dejanske dedne posestne pravice. Do 1. 11. 2010 je bilo po podatkih Stanovanjskega sklada Republike Slovenije evidentiranih 160.405 kupoprodajnih pogodb, sklenjenih na osnovi dolo\xc4\x8dil zakona._NEWLINE_Zakon, ki je bil v Uradnem listu Republike Slovenije objavljen 11. oktobra 1991, je dobil ime po takratnemu predsedniku Republi\xc5\xa1kega komiteja za varstvo okolja in urejanje prostora v vladi Alojza Peterleta, Mihi Jazbin\xc5\xa1ku, ki je bil eden glavnih avtorjev zakona. Stanovanjski zakon, sprejet v \xc4\x8dasu Demosove vlade, je bil en izmed osrednjih privatizacijskih zakonov, ki naj bi omogo\xc4\x8dili socialnoekonomski prehod iz socializma v kapitalizem.'